Izvor: Miroslav Dragojević

Informacijom da je poslanica SRS Ljiljana Mihajlović Agenciji za borbu protiv korupcije prijavila stan u Zemunu kao deo imovine koju poseduje postalo je jasno da je sporni slučaj oduzimanja stana porodice Barbalić, od pre skoro dvadeset godina, dobio i sudski epilog.

Mada ne i konačni jer su advokati podneli žalbu Vrhovnom i Ustavnom sudu kako bi sprečili da se legalnim proglasi upadanje u stan dok je porodica bila na odmoru.

Šta sve može da vam se dogodi kada odete na more? Porodica Barbalić iz Zemuna je to učinila davne 1997. godine i nikada više nije mogla da uđe u stan u kojem je živela. U njihov stan nasilno se uselila tadašnja šefica kabineta Vojislava Šešelja Ljiljana Mijoković, kasnije Mihajlović.

"To je najgora krađa i otimačina na koju niko nije reagovao. To nema veze sa pravdom, opljačkan stan do zadnjeg. Pa ja vidim ljude po Zemunu u mojoj garderobi idu, to je opljačkano, to je pokradeno, slike, sve, fotografije... sve banda lopova i kriminalaca", kaže Ivan Barbalić.

"Objavljivali podatke o maloletnom sinu"

Izvor: Miroslav Dragojević

Barbalić podseća da ga je SRS vređala u stranačkim novinama, nazivala ustašom, pa i objavila hrvatski pasoš njegovog maloletnog sina. Iako su i naredne dve godine živeli u Beogradu, na kraju su, kaže, popustili pod pritiscima i trajno se odselili.

"Čisto nacionalni motivi, vidi šta su pred kućom radili, kakve su bile demonstracije. "Nećemo ustaše u Zemunu, nikad se više nemojte vratiti"", dodaje Barbalić.

Ljiljana Mihajlović ne odgovara na pozive novinara, a do nje nije bilo moguće doći ni u Skupštini Srbije, gde je poslanica, ali i članica Odbora za ljudska i manjinska prava. U SRS podsećaju da su oni tada vodili opštinu Zemun i da su na snazi bile odluke kojima je omogućen ulazak u napuštene stanove u vlasništvu države.

"Javni proglas su uputili građanima Zemuna da svako ko živi u opštinskom stanu, a da nema rešen status da se samo pojavi da se utvrdi na licu mesta da tamo živi i da će dobiti odluku da mu je dodeljen stan na korišćenje. Drugi proglas je bio svi koji imaju prazan opštinski stan mogu da se usele u taj stan i da dođu da im se status legalizuje. Nista tajno i ništa drugacije nego za oko 700 slučajeva u Zemunu", kaže Vjerica Radeta iz SRS.

Sud presudio: Preuzimanje stana legalno

Izvor: N1

Barbalići su u spornom stanu živeli od 1941. godine. Stanarsko pravo koje su dobili pet godina kasnije prenošeno je na članove porodice. Dva dana nakon što su izbačeni iz stana Opština Zemun omogućila je Ljiljani Mijalović da stan otkupi.

Slučaj Barbalić javnosti je poznat i po batinama koje je beogradski advokat Nikola Barovića dobio nakon TV Duela sa Vojislavom Šešeljem na nekadašnjoj BK TV, a za šta je na osam meseci zatvora osuđen njegov tadašnji telohranitelj Petar Panić, sada član Srpske napredne stranke.

Usledili su brojni sudski procesi da bi konačna odluka posle 18 godina bila - porodica Barbalić nema pravo na stan. Zbog toga se JUKOM žalio Vrhovnom i Ustavnom sudu, epilog se očekuje.

Jedna od spornih odluka je bila, kada je Okružni sud poništavao prvostepenu presudu kojom je stan vraćen Barbalićima, odbio je da prihvati svedočenja komšija da je Ivan Barbalić živeo u tom stanu, kao i plaćene račune za struju i komunalije ili potvrde iz vrtića i škole njegovog sina koje to dokazuju, ali je prihvatio tvrdnje troje članova Srpske radikalne stranke koji su svedočili da je u stanu bilo prašine, po čemu su zaključili da je bio napušten.

"S jedne strane nije bilo adekvatnog obrazloženja, s druge strane mnoge činjenice nisu bile razmatrane. Takođe govori se o raznim svedočenjima koja su uzimana u obzir gde se radilo o povezanim licima koja su na određeni nacin dala osnov da se donesu određene odluke", kaže Milan Antonijević iz JUKOM-a.